<classify> WAZIRI Mkuu Kassim Majaliwa amewataka wakulima wa zao la pamba nchini, wasikubali kuuza pamba yao chini ya bei elekezi ya Sh 1,200. Hata hivyo, Waziri Mkuu amewashauri wafanyabiashara wa zao hilo, waungane na kuanzisha viwanda vya kutengeneza nyuzi na nguo ili kuongeza thamani kabla ya kuuza pamoja na kuwahakikishia wakulima soko. Waziri Mkuu alisema hayo jana mjini hapa wakati akizungumza na viongozi na wananchama wa Chama Kikuu cha Ushirika cha Chato CCU na wananchi kwenye kiwanda cha kuchambua pamba cha Chato, kinachomilikiwa na CCU mkoani Geita. Alisema wakulima waendelee kuwa na subira, kwa sababu wanunuzi hao wamepewa fedha za kutosha kununua pamba yote kwa bei ya 1,200 na si vinginevyo. Hata mkiwa na shida msikubali kuuza pamba yenu chini ya sh. 1,200 kwa kuwa haitachukua muda mrefu mtakuwa mmeshapata fedha zenu. Tuna taarifa kuwa kuna wanunuzi wamepata fedha na wanawatumia watu kwenda kuwalaghai wakulima kwa kutaka kununua kwa bei ya shilingi 800, msikubali na mkiwaona mtupe taarifa alisema.Kadhalika, Waziri Mkuu alisema viwanda vya nyuzi na vya nguo vikijengwa nchini, vitakuwa na uhakika wa soko, kwani hivi sasa Tanzania haina viwanda vya kutosha vya nguo. Aliongeza, serikali ipo tayari kuwaunga mkono Watanzania wote au mwekezaji yeyote, atakayekuwa tayari kuanzisha viwanda vya aina hiyo kwa sababu mahitaji ni makubwa. Tuna shule zaidi ya 18,000 Tanzania na wanafunzi wote wanavaa sare zinatokanazo na pamba, tukisema majora ya sare yasukwe humu humu ndani na kisha kusambazwa mikoa yote bado nguo za watu wanaovaa mitaani, watapata faida tualisema. Pia, Waziri Mkuu aliwaagiza viongozi wote wa vyama vya ushirika katika maeneo yanayolima pamba, kuwaelimisha wakulima kuhusu umuhimu wa kuzalisha pamba safi ili walinde heshima ya pamba ya Tanzania, ambayo duniani inasifika kuwa ni dhahabu nyeupe.  <topic>: KITAIFA 